Järjestön johto matkustaa bisnesluokassa ja majoittuu viiden tähden luksushotelleissa.

YK:n sisäiset raportit ja salaiset asiakirjat paljastavat WHO:n tuhlailun.

Matkakuluja ei ole saatu vähennettyä useista vuosia kestäneistä yrityksistä huolimatta.

Järjestön tavallisia työntekijöitä sapettaa johdon majoittuminen huippuhotelleissa.

WHO:n johtaja Margaret Chan majoittuu vain parhaissa mahdollisissa hotelleissa. EPA / AOP

Uutistoimisto AP:n haltuunsa saamien sisäisten asiakirjojen mukaan Maailman terveysjärjestö WHO käyttää vuosittain noin 200 miljoonaa dollaria työntekijöidensä matkakuluihin. Se on enemmän kuin mitä järjestö käyttää Aidsin, tuberkuloosin ja malarian vastaiseen taisteluun yhteensä. Viime vuonna WHO käytti esimerkiksi 71 miljoonaa dollaria Aidsin ja hepatiitin vastaiseen työhön ja 61 miljoonaa dollaria malarian vastaiseen työhön sekä 59 miljoonaa tuberkuloosia vastaan.

Esimerkiksi vieraillessaan aiemmin tässä kuussa Guineassa WHO:n pääjohtaja Margaret Chan majoittui viiden tähden Palm Camayenne -hotellin presidenttisviitissä, jossa on marmoriset kylpyhuoneet. Sviitin hinta on tuhat dollaria yöltä.

WHO ei suostunut paljastamaan AP:lle maksoiko se Chanin majoituksen. Järjestön mukaan joskus majoituksen maksavat maat, jotka kutsuvat WHO:n johtoa vierailulle.

Salaisen WHO:n matkatörsääjistä laaditun muistion mukaan yksin Chan käytti vuonna 2014 yli 370 000 dollaria matkustamiseen. Muutama WHO:n työntekijä suostui kommentoimaan asiaa AP:lle, mutta vain nimettöminä, koska he kertoivat pelkäävänsä työpaikkansa puolesta. Heidän mukaan Chan matkustaa lähes aina ykkösluokassa.

69-vuotias Chan on johtanut WHO:ta vuodesta 2007 edellisen pääjohtajan menehdyttyä äkillisesti.

Järjestön uskottavuus vaakalaudalla

AP:n mukaan samaan aikaan kun WHO:n johto matkustaa hulppeasti, järjestö ruinaa lisää rahaa taisteluun maailman terveysongelmia vastaan. YK:n sisäisten muistioiden mukaan järjestön sisällä riidellään siitä, että osa sen työntekijöistä varaa itselleen lentoja business-luokassa ilman mitään seurauksia. Tästä syystä matkakuluja ei järjestön sisällä saada vähennettyä useista vuosia kestäneistä yrityksistä huolimatta.

Monet kansainväliset avustusjärjestöt, kuten esimerkiksi Lääkärit ilman rajoja, nimenomaan kieltävät henkilökuntaansa matkustamasta business-luokassa. Jopa järjestön johtaja matkustaa turistiluokassa. Siinä missä 7 000 ihmisen WHO käyttää vuodessa 200 miljoonaa dollaria matkakuluihin, 37 000 ihmisen Lääkärit ilman rajoja käyttää vuosittain vain noin 43 miljoonaa dollaria matkustamiseen. AP:n mukaan monet tavalliset WHO:n työntekijät ovatkin vihaisia siitä, että järjestön johtohenkilöt matkustavat niin leveästi.

Eräs AP:n haastattelema asiantuntija ihmetteli, kuinka WHO voi pyytää uskottavasti esimerkiksi 100 miljoonan dollarin rahoitusta Somalian pelastamiseen nälänhädältä, kun se ei kuitenkaan toimi niin kustannustehokkaasti kuin mahdollista.

WHO:n AP:lle lähettämässä lausunnossa todetaan, että " WHO:n tekemän työn luonteen vuoksi sen henkilökunta joutuu usein matkustamaan " . Lisäksi lausunnossa muistutetaan, että järjestön matkakulut laskivat 14 prosenttia edellisestä vuodesta.

Donald Trump tviittasi pian presidentiksi valintansa jälkeen: " YK:lla on paljon potentiaalia, mutta siitä on tullut vain klubi ihmisille, jotka haluavat jutella ja pitää hauskaa. Surullista! "

WHO on YK:n järjestö, joka perustettiin vuonna 1948.